[pic] | EUROPOS BENDRIJŲ KOMISIJA | Briuselis, 18.9.2007 KOM(2007) 536 galutinis KOMISIJOS KOMUNIKATAS EUROPOS PARLAMENTUI IR TARYBAI Metinė 2006–2007 m. Bendrijos paramos, teikiamos pagal 2006 m. vasario 27 d. Tarybos reglamentą (EB) Nr. 389/2006, nustatantį finansinės paramos priemonę Kipro turkų bendruomenės ekonominei plėtrai skatinti, ataskaita KOMISIJOS KOMUNIKATAS EUROPOS PARLAMENTUI IR TARYBAI Metinė 2006–2007 m. Bendrijos paramos, teikiamos pagal 2006 m. vasario 27 d. Tarybos reglamentą (EB) Nr. 389/2006, nustatantį finansinės paramos priemonę Kipro turkų bendruomenės ekonominei plėtrai skatinti, ataskaita 1. ĮVADAS Taryba 2004 m. balandžio 26 d. susitikimo Liuksemburge metu įvertino 2004 m. balandžio 24 d. vienu metu Kipre vykusių referendumų dėl „Annan“ plano rezultatus ir pažymėjo, kad: „Kipro turkų bendruomenė išreiškė aiškų norą tapti Europos Sąjungos dalimi. Taryba yra pasiryžusi nutraukti Kipro turkų bendruomenės izoliaciją ir, skatindama Kipro turkų bendruomenės ekonominę plėtrą, paspartinti Kipro suvienijimą. Taryba paragino Komisiją šiuo tikslu pateikti išsamius pasiūlymus, ypatingą dėmesį skiriant salos ekonominei integracijai ir ryšių tarp abiejų bendruomenių ir su ES stiprinimui. Taryba rekomendavo, kad susitarimo atveju šiam tikslui būtų panaudota šiaurinei Kipro daliai jau skirta 259 mln. EUR suma.“ Vadovaudamasi šiomis išvadomis, Komisija 2004 m. liepos 7 d.[1] pateikė pasiūlymą dėl Tarybos reglamento, nustatančio finansinės paramos priemonę Kipro turkų bendruomenės ekonominei plėtrai skatinti. Prie šio pasiūlymo pridėtoje finansinėje pažymoje pagal Finansinės perspektyvos 7 išlaidų kategoriją (Pasirengimo narystei strategija) šiai programai 2004–2006 m. numatyta įsipareigojimų už 259 mln. EUR. Tuo tikslu 2006 m. vasario 27 d. priimtas Tarybos reglamentas (EB) Nr. 389/2006, nustatantis finansinės paramos priemonę Kipro turkų bendruomenės ekonominei plėtrai skatinti, ir iš dalies keičiantis Reglamentą (EB) Nr. 2667/2000 dėl Europos rekonstrukcijos agentūros[2] (toliau – pagalbos reglamentas). Pagalbos reglamento 10 straipsnyje nustatyta, kad: „ Kasmet Komisija siunčia Europos Parlamentui ir Tarybai pranešimą apie Bendrijos paramos įgyvendinimą pagal šią priemonę. Pranešime pateikiama informacija apie konkrečiais metais finansuotus veiksmus ir monitoringo veiklos rezultatus bei įvertinami įgyvendinant paramą pasiekti rezultatai.“ Ši pirmoji ataskaita apima laikotarpį nuo 2006 m. vasario 27 d. iki 2007 m. vasario 28 d. Laikantis finansinės paramos ataskaitų teikimo kiekvienais metais tvarkos, nustatytos pagal įprastą biudžeto metų ciklą, kita metinė ataskaita apims laikotarpį iki 2007 m. gruodžio mėn. pabaigos. Ši pirmoji ataskaita visų pirma apima šias sritis: 1) finansinės paramos programavimas, 2) šios programos įgyvendinimo mechanizmai, 3) pirmieji veiksmai rengiant konkursus ir sudarant sutartis ir 4) išvados, kuriose įvertinami sunkumai, kylantys vykdant šią konkrečią pagalbos programą. 2. PARAMOS PROGRAMAVIMAS 2.1. Aplinkybės 2006 m. vasario mėn. priėmus pagalbos reglamentą, Komisija ataskaitiniu laikotarpiu didžiausią dėmesį skyrė paramos programavimui, siekdama iki 2006 m. pabaigos prisiimti būtinus biudžeto įsipareigojimus. 2006 m. programavimo aplinkybes lėmė šie aspektai: 2.1.1. Pagalbos reglamentas priimtas vėliau, nei buvo numatyta Taryba pagalbos reglamentą priėmė praėjus 20 mėnesių nuo tada, kai 2004 m. liepos mėn. Komisija pateikė pirminį pasiūlymą. Pagalbos reglamentą patvirtinus vėliau, nei numatyta, biudžeto įsipareigojimus, kurie iš pradžių turėjo būti paskirstyti trejiems metams, t. y. 2004–2006 m., reikėjo paskirti tik vieneriems metams. Įgyvendinant daugiametę programavimo sistemą atsižvelgiama į praėjusių metų patirtį, kad būtų galima geriau apibrėžti kiekvienų metų programavimo poreikius. Šiuo atveju tai nebuvo įmanoma, todėl programa, kuriai skirta visa 259 mln. EUR suma, turėjo būti parengta ir priimta tik 2006 m. Šis aspektas labai svarbus dar ir todėl, kad pagal šią programą teikiamos pagalbos intensyvumas yra daug didesnis nei ankstesnių Kipro turkų bendruomenei skirtų finansinės paramos programų intensyvumas. Dėl tokio vėlavimo keletas parengiamųjų veiksmų, planuotų 2004–2005 m., nebuvo įvykdyti. Programai paruošti Komisija turėjo naudotis ribotu 2 mln. EUR galimybių studijoms skirtu biudžetu, kuris buvo sudarytas pagal 2003 m. specialų pagalbos paketą šiaurinei Kipro daliai[3]. Galimybių studijos buvo atliktos tokiose srityse, kaip antai: kietosios atliekos, vanduo ir nuotekos, energetika bei kaimo plėtra. Be to, Pasaulio bankas Komisijos vardu atliko pradinį šiaurinės Kipro dalies ekonominės padėties tyrimą, taip padėdamas bendrai rengti programą. Atlikus minėtas studijas buvo gautas pirminis su acquis reikalavimais susijusių spragų įvertinimas ir nustatyti prioritetiniai projektai, kurie turi būti įgyvendinti pagal pagalbos programą. Iš esmės šiomis studijomis nustatyta, jog būtinos didelės investicijos, kad šiaurinės Kipro dalies infrastruktūros ir paslaugų lygmuo atitiktų acquis communautaire nustatytus reikalavimus. Tyrimais taip pat nustatyta, kad būtina tobulinti projektus, visų pirma geriau parengti išsamias konkurso sąlygas. Apskritai nebuvo gauta patikimų su šiaurine Kipro dalimi susijusių socialinių ir ekonominių statistinių duomenų. Dėl vėlavimo vykdant parengiamuosius veiksmus, sutartys dėl tam tikrų investicinių projektų bus sudaromos likus labai nedaug laiko iki nustatyto galutinio sutarčių sudarymo termino 2009 m. pabaigoje. 2.1.2. Abejonės dėl bendros turimų finansinių išteklių sumos 2004 m. balandžio 26 d. išvadose Taryba rekomendavo, kad susitarimo atveju šiaurinei Kipro daliai jau paskirtus 259 mln. EUR būtų galima panaudoti pagalbos reglamento tikslams įgyvendinti. Todėl iki teisinio pagrindo patvirtinimo 2005 m. biudžete į rezervą buvo atidėta 120 mln. EUR suma, o 2006 m. biudžete – 139 mln. EUR suma, skirtos kreditams. Teisinį pagrindą patvirtinus per vėlai, 2005 m. paskirtų kreditų nebuvo galima panaudoti. Reglamentą patvirtinus 2006 m. vasario mėn. vieninteliai ištekliai, kuriuos buvo galima naudoti, buvo 139 mln. EUR. Iš pradžių programavimas buvo grindžiamas tuo asignavimu. Komisija pranešė valstybėms narėms, kad būtų galima atkurti 259 mln. EUR paketą, prašant papildomų 120 mln. EUR pagal 7 biudžeto išlaidų kategoriją, kurioje yra 1 085,4 mln. EUR rezervas. 2006 m. spalio mėn. buvo priimtas taisomasis biudžetas. Paaiškėjus, kad bus galima naudoti visą iš pradžių numatytą 259 mln. EUR sumą, programavimas buvo pataisytas taip, kad kai kurie projektai būtų įgyvendinami dviem etapais. 2.1.3. Konsultacijos su Kipro Respublikos vyriausybe Pareiškime, kuris į Tarybos protokolą įtrauktas priimant pagalbos reglamentą, Komisija, atsižvelgdama į dabartinę Kipro politinę padėtį ir į siekį integruoti bei iš naujo suvienyti salą, pareiškė esanti pasirengusi konsultuoti Kipro Respublikos vyriausybę dėl visų pagrindinių paramos įgyvendinimo pagal šį reglamentą aspektų. Konsultaciniai posėdžiai dėl programos turinio su Kipro Respublikos vyriausybės atstovais įvyko 2006 m. birželio 19 d. ir spalio 9–11 d.; juose ypatingas dėmesys skirtas visą salą apimančio planavimo klausimui. 2006 m. kovo–spalio mėn. buvo surengti papildomi posėdžiai ir vykdomas susirašinėjimas, susiję su kitais horizontaliaisiais klausimais (visų pirma pagalbos reglamento 7 straipsnio 1 dalimi dėl nuosavybės teisių apsaugos). 2.1.4. Komitologija Pagalbos reglamento 3 straipsnio 3 dalyje nustatyti reikalavimai, pagal kuriuos PHARE valdymo komitetas turi pateikti savo nuomonę dėl finansavimo sprendimų projektų tais atvejais, kai finansavimas viršija 5 mln. EUR ir kai lėšos skirtos vykdomajai, o ne paramos veiklai. Liepos 3 d. ir spalio 20 d. PHARE valdymo komiteto posėdžiuose konsultuotasi dėl dviejų minėto straipsnio reikalavimus atitinkančių finansavimo sprendimų projektų. Abiejuose posėdžiuose buvo balsuojama. Liepos 3 d. posėdyje Komitetas savo nuomonės nepateikė, o spalio 20 d. posėdyje Komitetas balsų dauguma pateikė teigiamą nuomonę. Vadovaudamasi komitologijos taisyklėmis, Komisija priėmė finansavimo sprendimus. Liepos 3 d. posėdyje Komiteto nariai paprašė Komisijos tęsti konsultacijas su Kipro Respublikos vyriausybe. 2006 m. vasarą ir rudenį toliau buvo palaikomi ryšiai tiek rengiant susitikimus, tiek susirašinėjant, kaip nurodyta 2.1.3 skirsnyje. 2.2. Programos turinys Bendrą 259 mln. EUR sumą Komisija paskirstė nuo 2006 m. birželio 23 d. iki gruodžio 22 d. priimdama 5 finansavimo sprendimus (žr. I priedą, kuriame pateikiamas finansavimo sprendimų sąrašas, ir II priedą, kuriame nurodoma, kaip visa pagalbos programa paskirstyta pagal projektus). Iš visos 259 mln. EUR sumos 240,15 mln. EUR skirta pagalbos programos vykdomajai daliai, o likusieji 18,85 mln. EUR (t. y. 7,2 % bendrų finansinių asignavimų) bus naudojami Komisijos vykdomam pagalbos programos įgyvendinimui remti pagal pagalbos reglamento 4 straipsnio 3 dalį. Rengdama programą, Komisija rėmėsi tokiais aspektais: - pagalbos reglamento tikslais; - diskusijomis su pagalbą gaunančia bendruomene; - vykdomų projektų rezultatais; - 2004–2006 m. atliktų tyrimų rezultatais; - sutartims sudaryti nustatytais terminais (N+3). 2.2.1. Finansinė parama veiklos projektams Trimis finansavimo sprendimais buvo parengta programa, kuria sudarytas harmoningas veiksmų, kuriais siekiama patenkinti svarbiausius Kipro turkų bendruomenės poreikius ir įvykdyti visus Tarybos reglamente Nr. 389/2006 nustatytus tikslus, paketas (žr. 1 lentelę, kurioje parodyta, kaip paskirstytos lėšos pagal prioritetinius tikslus). Pagal šį pagalbos reglamentą finansinė parama paskirstoma šiems penkiems prioritetiniams tikslams: 1 tikslas: Infrastruktūros plėtra ir restruktūrizavimas (apie 129,25 mln. EUR): Pagal šį prioritetinį tikslą programa siekiama sumažinti dideles spragas tokiuose svarbiausiuose šiaurinės Kipro dalies infrastruktūros sektoriuose, kaip antai: aplinka (visų pirma vandens ir sanitarijos, kietųjų atliekų ir gamtos apsaugos sritys), energetika (visų pirma pasiūlos ir paklausos valdymo klausimai), eismo saugumas ir telekomunikacijos. Į svarbiausius infrastruktūros sektorius ilgai nebuvo pakankamai investuojama ir jie buvo apleisti, todėl būtina šiuos sektorius atkurti bei modernizuoti, kad jie atitiktų acquis communautaire nustatytus reikalavimus. Be investicijų į infrastruktūrą, bus teikiama techninė pagalba pajėgumams stiprinti ir politinėms reformoms vykdyti, kad būtų užtikrintas tvarus geresnės kokybės paslaugų teikimas. Tikėtina, kad šiam prioritetui su nuosavybės teisėmis susijusi padėtis turės didžiausios įtakos. Numatyta galimybė lanksčiau taikyti programą rezervinių projektų finansavimo atveju, jeigu kai kurių iš tokių projektų nebūtų galima tęsti dėl būtinybės gerbti nuosavybės teises. 2 tikslas: Socialinės ir ekonominės plėtros skatinimas (apie 70,2 mln. EUR): Į šį prioritetą įtraukta daug veiksmų, kuriais siekiama toliau nurodytomis priemonėmis stiprinti ilgalaikį Kipro turkų bendruomenės ekonominį tvarumą: - Kaimo plėtra ir žemės ūkio sektoriaus modernizavimas, įskaitant veiksmus, kuriais siekiama išlaikyti vietos gyventojus kaimo vietovėse sudarant sąlygas vykdyti įvairesnę ūkinę veiklą ir gerinant socialines bei ekonomines sąlygas, taip paslaugų teikimą vietos lygmeniu; - Miesto ir vietos infrastruktūros atkūrimas trijuose pagrindiniuose miestuose: Nikosijoje, Kirėnijoje ir Famagustoje, taip pat kituose mažesniuose miestų centruose ir kaimuose; - Infrastruktūros darbai, būtini naujiems perėjimo punktams žaliojoje juostoje atidaryti; - Žmogiškųjų išteklių plėtra , parama švietimo sektoriaus reformoms ir profesinio mokymo stiprinimas taikant įvairias sistemas, kad būtų užtikrinti vietos įmonėms reikalingi įgūdžiai; - Veiksmai, kuriais skatinamas privačiojo sektoriaus konkurencingumas , be kita ko, taikant paskolų sistemą ir tiesiogiai remiant mažas ir vidutines įmones (VMĮ). 3 tikslas: Susitaikinimo ir pasitikėjimą skatinančios priemonės ir parama pilietinei visuomenei (apie 13 mln. EUR): Pagal šį prioritetą pagalbos programos lėšos bus skirtos šiems veiksmams: - Stiprinti pilietinę visuomenę ir remti susitaikinimą ir pasitikėjimą skatinančias priemones (įskaitant paramą Dingusiųjų asmenų komitetui). Susitaikinimą ir pasitikėjimą skatinančių priemonių sėkmė priklauso nuo to, ar pagerės esama politinė padėtis. Praeityje šioje srityje pasiekta įvairių rezultatų, tačiau šių dviejų bendruomenių tarpusavio pasitikėjimo lygis vis dar žemas, o vienintelis būdas išspręsti šią problemą – atkurti pasitikėjimą visose visuomenės gyvenimo srityse; - Tęsti išminavimą buferinėje zonoje ir aplinkinėse vietovėse. Ypatingas dėmesys ir toliau bus skiriamas būsimų sienos kirtimo punktų išminavimui; - Kartu su Europos Taryba remti bendrą šių dviejų bendruomenių darbą istorijos mokymo srityje, kuris grindžiamas nuo 2004 m. abiejų bendruomenių vykdomu parengiamuoju darbu. 4 tikslas: Kipro turkų bendruomenės priartinimas prie Europos Sąjungos (apie 9,5 mln. EUR): Pagal šį prioritetą siekiama mažinti Kipro turkų bendruomenės izoliaciją, toliau nurodytomis priemonėmis skatinant jos ryšius su Europos Sąjunga: - studentams ir dėstytojams taikoma Bendrijos stipendijų sistema ; - dotacijos žmonių ryšiams tarp Kipro turkų bendruomenės ir bendradarbiaujančių organizacijų Europos Sąjungoje palengvinti ; - informavimas apie Europos Sąjungą ir jos politiką. Šiaurinėje Kipro dalyje bus įsteigtas ES informacijos centras. 5 tikslas: Kipro turkų bendruomenės rengimas priimti ir įgyvendinti Bendrijos acquis (apie 13,46 mln. EUR): Pagal šį prioritetą bus skiriama pagalba teisiniams tekstams rengti, taip pat stiprinti pajėgumus, kurių reikia įgyvendinti acquis , nes pagal Stojimo akto protokolo Nr. 10 1 straipsnį jo sustabdymas panaikintas. Dauguma šio prioritetinio tikslo veiksmų bus įgyvendinami pagal Techninės pagalbos informacijos keitimosi priemonę (TAIEX). Lėšų taip pat bus skiriama smulkiems įrengimams ir nedidelėms investicijoms, kurie reikalingi derinant acquis . Atsižvelgiant į aplinkos apsaugos šiaurinėje Kipro dalyje svarbą, bus remiamas ir atskiras projektas, skirtas gebėjimams aplinkos valdymo srityje ugdyti. Nepaskirstyta techninė pagalba ir programos rezervo priemonė (apie 4,74 mln. EUR arba 2 %): Programos rezerve bus ribotų išteklių, naudotinų reaguojant į prašymus skirti pagalbą naujiems veiksmams, kurių gali prireikti pradėjus įgyvendinimą arba pasikeitus politinei padėčiai. Šis aspektas labai svarbus dėl to, kad nors šios pagalbos programos įgyvendinimas turėtų tęstis ilgiau kaip 5 metus, lėšų programavimui buvo skirta tik 2006 m. 1 lentelė. Lėšų paskirstymas pagal prioritetinius tikslus [pic] 2.2.2. Finansinė parama administracinėms išlaidoms pagal pagalbos reglamento 4 straipsnio 3 dalį padengti Pagal pagalbos reglamento 4 straipsnio 3 dalį parama gali būti naudojama „pirmiausia išlaidoms, skirtoms tokioms veiklos rūšims kaip pradinės ir lyginamosios studijos, mokymas, veiklos rūšims, susijusioms su paramos rengimu, jos vertės nustatymu, tvarkymu, įgyvendinimu, monitoringu, kontrole ir įvertinimu, veiklos rūšims, susijusioms su informavimo ir matomumo tikslais, remti bei personalo rėmimo, patalpų nuomos ir įrangos tiekimo išlaidoms.“ Iš viso numatyta skirti 18,85 mln. EUR, siekiant padėti Komisijai įgyvendinti pagalbos programą. Finansinė parama administracinėms išlaidoms padengti, be kita ko, bus skiriama: 1. sektorių strategijoms parengti; 2. peržiūrėti ir (arba) atlikti galimybių studijas, susijusias su projektų rengimu (įskaitant ekonomines ir finansines analizes, išsamias technines projekto specifikacijas, teisinius įvertinimus, viešojo darbų, paslaugų ir prekių pirkimo dokumentų parengimą ir kvietimus teikti paraiškas ir kt.); 3. jeigu reikia, pirkimo proceso metu ir įgyvendinimo laikotarpiu teikti ekspertų pagalbą (įskaitant auditą, monitoringą, vertinimus ir kt.); 4. įdarbinti darbuotojus pagal sutartis dirbti Komisijos programos įgyvendinimo grupėje, teikti biuro valdymo logistines paslaugas (įskaitant patalpų nuomą) ir susijusią įrangą, siekiant įsteigti programos paramos biurą teritorijoje, kurioje gyvena pagalbą gaunanti bendruomenė. 2.3. Sutarčių sudarymo ir įvykdymo terminai Sutarčių sudarymo terminai nustatyti visuose penkiuose 2006 m. pagal šį pagalbos reglamentą Komisijos priimtuose sprendimuose. Pagal pagalbos reglamento 5 straipsnio 1 dalies nuostatas, reglamentuojančias sutarčių sudarymo laikotarpį, sutarčių sudarymo terminai nustatyti 2009 m. birželio–gruodžio mėn. Didžioji programos dalis turės būti įvykdyta iki 2012 m. gruodžio mėn. Su atnaujinamųjų kreditų sistema susijusio projekto įgyvendinimo laikotarpio pabaiga – 2014 m. gruodžio mėn. 3. ĮGYVENDINIMO MECHANIZMAI Pagal pagalbos reglamento 3 straipsnio 1 dalį Komisija atsako už paramos administravimą. Remdamasi pagalbos reglamento 5 straipsnio 2 dalimi Komisija gali pavesti dalį arba visą pagalbos programą įgyvendinti Europos rekonstrukcijos agentūrai. Tačiau, atsižvelgus į Komisijos ataskaitą Tarybai dėl agentūros perspektyvos[4], kurioje siūloma agentūros veiklą užbaigti iki 2008 m. pabaigos, nuspręsta, kad netikslinga svarstyti galimybės naudotis agentūra. Kitu atveju kritiniu įgyvendinimo proceso momentu būtų reikėję taikyti alternatyvias priemones, dėl kurių būtų galėję atsirasti trikdžių ir būtų vėluojama. 3.1.1. Komisijos centralizuotas valdymas Ši programa įgyvendinama laikantis Finansinio reglamento[5] 53 straipsnio a dalies (centralizuotas valdymas) – Europos Sąjungos Plėtros generalinis direktoratas veikia kaip sutartį sudaranti institucija – atsižvelgiant į 3.1.2 skirsnyje nurodytas išimtis. Viešieji pirkimai vykdomi laikantis Finansinio reglamento IV antraštinės dalies (Išorės veikla) 2 dalies nuostatų ir Finansinio reglamento įgyvendinimo taisyklių[6] III antraštinės dalies 2 dalies 3 skyriaus nuostatų, taip pat 2006 m. sausio 24 d. Komisijos sprendimo C(2006)117 ir 2007 m. gegužės 24 d. Komisijos sprendimo C(2007)2034 dėl „paslaugų, prekių ir darbų sutarčių, finansuojamų iš Europos Bendrijų bendrojo biudžeto, siekiant bendradarbiauti su trečiosiomis šalimis, sudarymo taisyklių ir tvarkos“. Programai įgyvendinti sukurta speciali programos įgyvendinimo grupė, sudaryta iš Komisijos pareigūnų ir pagal sutartis dirbančių darbuotojų, kuri įsteigta kaip Plėtros generalinio direktorato Kipro turkų bendruomenės darbo grupės dalis. Kad pasirengimo pagalbai gauti ir pagalbos įgyvendinimo laikotarpiu būtų užtikrintas ekonomiškai efektyvus koordinavimas su pagalbą gaunančia bendruomene ir būtų galima naudotis patalpomis posėdžiams bei seminarams, nuo 2006 m. rugsėjo mėn. programos įgyvendinimo grupė naudojasi programos paramos biuro patalpomis, esančiomis šiaurinėje Nikosijos dalyje. Biuro valdymo paslaugas, susijusias tiek su patalpomis, tiek su pagalbiniu personalu, pavyzdžiui, sekretoriais ir vairuotojais, teikia privatus rangovas – GTZ ( Deutsche Gesellschaft für Technische Zusammenarbeit ). Be to, įsteigtas TAIEX vietos paramos centras, kaip sudedamoji programos įgyvendinimo grupės dalis koordinuoti valstybių narių ekspertų vizitams koordinuoti. Ataskaitiniu laikotarpiu palaipsniui buvo sudaryta programos įgyvendinimo grupė. 2007 m. vasario mėn. pabaigoje programos įgyvendinimo grupę sudarė 20 darbuotojų, iš kurių: 2 – statutiniai Komisijos pareigūnai, 8 – pagal sutartis dirbantys darbuotojai ir 10 privataus rangovo įdarbintų darbuotojų, atsakingų už administracinę ir logistinę pagalbą. Kad grupė būtų visiškai sudaryta iki 2007 m. pabaigos, buvo vykdomas papildomų pagal sutartis dirbančių darbuotojų įdarbinimo procesas. 3.1.2. Jungtinis valdymas Veiksmai vietos ir miesto infrastruktūros modernizavimo ir paramos privačiajam sektoriui srityje (kuriai iš viso skirta 17,5 mln. EUR) bus valdomi kartu su Jungtinių Tautų vystymosi programa (JTVP), atsižvelgiant į Finansinio reglamento 53 straipsnio d dalį. Komisija pasinaudos JTVP patirtimi ir žiniomis, sukauptomis 2001–2004 m. įgyvendinant Partnerystės ateičiai programą, kai JTVP teikė ES paramą Kipro turkų bendruomenei. 3.1.3. Netiesioginis centralizuotas valdymas TAIEX veikla (9,5 mln. EUR) bus įgyvendinama pagal netiesioginio centralizuoto valdymo procedūrą, nustatytą Finansinio reglamento 54 straipsnio 2 dalies c punkte ir 56 straipsnyje (netiesioginis centralizuotas valdymas). Šiuo metu sudaryta sutartis su GTZ ( Deutsche Gesellschaft für Technische Zusammenarbeit ), kuri galioja iki 2008 m. birželio 20 d., visai TAIEX programai. 3.1.4. Dotacijų skyrimas neskelbiant konkurso Programoje yra nuostata, pagal kurią neskelbiant konkurso tam tikrą skaičių dotacijų galima skirti atitinkamai JTVP (Paramos išminavimui programa ir parama dingusiųjų asmenų kampanijos komitetui) – iš viso 5,5 mln. EUR, ir Europos Tarybai (Istorijos mokymo projektas ir Politikos mokslų akademijos projektas) – iš viso 1,6 mln. EUR. Dotacijas tiesiogiai skirti galima remiantis 168 straipsnio 1 dalies c punktu, atsižvelgiant į šių organizacijų de facto monopolį šiuose sektoriuose. 4. ATASKAITINIU LAIKOTARPIU FINANSUOTI VEIKSMAI 4.1. Veikla Komisija daugumą finansavimo sprendimų pagal pagalbos programą priėmė 2006 m. rudenį. Ataskaitiniu laikotarpiu vykdant veiklą daugiausiai dėmesio skirta programos įgyvendinimo grupės sukūrimui ir TAIEX vietos paramos centro įsteigimui, taip pat specialiai pritaikytų sistemų ir procedūrų rengimui. Be to, 2006 m. gruodžio mėn. su JTVP buvo pasirašyti paramos susitarimai privačiojo sektoriaus plėtros ir miesto bei vietos infrastruktūros srityse. Buvo svarbu užtikrinti JTVP veiklos Kipro turkų bendruomenės labui tęstinumą, nes ankstesnės paramos sutartys su JTVP dėl šių sektorių nustojo galioti 2006 m. lapkričio mėn. Projekto, kuriame dalyvauja JTVP ir Komisija, valdymo komitetas susirinko 2007 m. sausio mėn., kad nuspręstų dėl konkrečių veiksmų, kurių būtina imtis. Ataskaitiniu laikotarpiu taip pat buvo pradėtas rengti Kipro turkų bendruomenei skirtas kietųjų atliekų tvarkymo planas. Šis planas būtinas, norint skelbti viešąjį darbų pirkimą, numatytą pagal Kietųjų atliekų tvarkymo sektoriaus programą. 3 priede pateikiamas per ataskaitinį laikotarpį Komisijos pasirašytų sutarčių sąrašas. Taip pat pradėti skelbti išankstiniai informaciniai pranešimai ir skelbimai apie viešuosius pirkimus, o 2007 m. sausio mėn. buvo paskelbtas pirmasis kvietimas teikti paraiškas dėl Bendrijos stipendijos sistemos 2007–2008 m. akademiniams metams. Daug paskelbtų konkursų buvo skirti konsultacinei veiklai, siekiant pasiruošti viešajam darbų pirkimui. Darbų projekto nebuvo galima išsamiai parengti anksčiau, nes tam buvo skirtos ribotos lėšos. 4.2. TAIEX Nuo 2004 m. TAIEX pagal ankstesnius finansavimo susitarimus Kipro turkų bendruomenei teikia techninę pagalbą. Ataskaitiniu laikotarpiu daugiausiai pagal pagalbos programą numatytų lėšų buvo panaudota TAIEX vietos paramos centrui įsteigti. Kita veikla ir toliau buvo finansuojama lėšomis iš ankstesnių finansavimo programų. 4.3. Informavimas ir viešinimas Ataskaitiniu laikotarpiu vykdant viešinimo veiklą daugiausiai dėmesio buvo skiriama pagalbą gaunančios bendruomenės informavimui apie projektus, kurie bus finansuojami pagal pagalbos reglamentą. 2006 m. lapkričio–gruodžio mėn. informacija pagalbą gaunančiai bendruomenei buvo teikiama Plėtros GD surengtuose pradiniuose seminaruose, skirtuose įvairioms suinteresuotosioms šalims, įskaitant Kipro turkų bendruomenės vadovus, vietos bendruomenes, švietimo ir žemės ūkio sektorių atstovus, privačiojo sektoriaus ir pilietinės visuomenės atstovus. Spaudos konferencijos Kipro turkų ir Kipro graikų žiniasklaidos atstovams buvo surengtos atitinkamai 2006 m. lapkričio mėn. ir 2007 m. sausio mėn. Galimiems pagalbos gavėjams ir platesnei visuomenei buvo parengtas bei išplatintas bukletas. Be to, informacijai apie pagalbos programą skelbti naudojama Plėtros GD tinklavietė. Tinklavietėje skelbiamas pagalbos reglamento tekstas, taip pat Komisijos finansiniai sprendimai ir susiję dokumentai. Joje taip pat skelbiamos nuorodos į kitas tinklavietes, susijusias su konkursais dėl sutarčių, kurios bus finansuojamos pagal pagalbos reglamentą. 4.4. Finansinis vykdymas (sutarčių sudarymas ir išmokos) Ataskaitinio laikotarpio pabaigoje buvo iš viso sudaryta sutarčių 14,5 mln. EUR sumai. Iš šios sumos – sutarčių, susijusių su pagalbos programos vykdomąja veikla, sudaryta 13,2 mln. EUR, o sutarčių, susijusių su paramos veikla – 1,3 mln. EUR sumai. Kalbant apie išmokas, ataskaitiniu laikotarpiu Komisija rangovams išmokėjo maždaug 4,25 mln. EUR. Iš šios sumos – sutarčių, susijusių su pagalbos programos vykdomąja veikla, sudaryta 3,7 mln. EUR sumai, o sutarčių, susijusių su paramos veikla – 550 000 EUR sumai. Be to, Komisija išleido apie 440 000 EUR personalo ir komandiruočių išlaidoms. 5. IšVADOS Vykdant veiklą ataskaitiniu laikotarpiu daugiausiai dėmesio buvo skiriama: 5. paramos programavimui: visi finansavimo sprendimai priimti 2006 m.; 6. įgyvendinimo mechanizmo parengimui: sudaryta programos įgyvendinimo grupė, o 2006 m. rugsėjo mėn. – praėjus mažiau nei septyniems mėnesiams po pagalbos reglamento priėmimo – pradėjo veikti programos paramos biuras ir TAIEX vietos paramos centras; 7. ankstesnės ES finansuotos veiklos tęstinumui užtikrinti Kipro turkų bendruomenės labui: 2006 m. gruodžio mėn. Komisijai ir JTVP pasirašius paramos sutartis anksčiau JTVP vykdytą veiklą buvo galima nenutrūkstamai tęsti. Komisija veikia išskirtinėmis teisinėmis, diplomatinėmis ir politinėmis aplinkybėmis. Dėl šių aplinkybių, siekiant sėkmingai įgyvendinti pagalbos reglamentą, reikia įveikti nemažai problemų ir pavojų: 8. Trumpi sutarčių sudarymo terminai ir programos trukmės mažinimas: kaip minėta, šioje programoje numatytų lėšų paskirstymo laikotarpis buvo sutrumpintas per vėlai priėmus teisinį pagrindą. Bendro įgyvendinimo laikotarpio sutrumpinimo pasekmės: 9. Nebuvo galima atlikti programos pradžioje planuotų parengiamųjų veiksmų. Bus labai sudėtinga per trejus metus sudaryti sutartis dėl didelio masto investicijų į infrastruktūrą, nes projektas nebuvo parengtas iš anksto. 10. Veiklą, kurią numatyta įgyvendinti kiekvienais metais, bus galima vykdyti tik trejus metus iš eilės (2007–2009 m.), o ne penkerius metus (2005–2009 m.), kaip planuota anksčiau. Pavyzdžiui, Bendrijos stipendijų sistema bus įgyvendinama tik trejus akademinius metus. Šiuo metu nėra lėšų tokiai sistemai finansuoti po 2009–2010 m. akademinių metų. Tas pats pasakytina apie visas pagalbos programoje numatytas dotacijų schemas, skirtas, pavyzdžiui, ūkininkams, vietos bendruomenėms, pilietinės visuomenės organizacijoms ir kt. Paskutinis kvietimas teikti paraiškas dėl šių dotacijų schemų bus skelbiamas 2009 m. pirmoje pusėje. 11. Nuosavybės teisių klausimas : apskaičiuota, kad 78 % privačios žemės šiaurinėje Kipro dalyje priklauso Kirpo graikams. Dar reikia nustatyti daugelio planuojamų investicijų vietovę. Tačiau atsižvelgiant į tai, kiek nuosavybės priklauso Kipro graikams, tikėtina, kad daugelį investicijų bus galima vykdyti tik gavus šių savininkų sutikimą. Bus parengti rezerviniai projektai, kad būtų sumažintas pavojus, jog kai kurių projektų nebus galima vykdyti savininkams nedavus sutikimo. Dėl būtinybės gauti sutikimą reikės papildomo laiko, nors jau dabar įgyvendinimo laikotarpio terminas labai trumpas. 12. Nedideli pagalbą gaunančios bendruomenės gebėjimai ją įsisavinti : nors poreikis didelis, bet Kipro turkų bendruomenė yra nedidelė ir nėra gerai pasirengusi, kalbant apie struktūras, gauti tokią didelę išteklių sumą per tokį trumpą laikotarpį. Programą įgyvendinant per trumpesnį laikotarpį kyla pavojus, kad bendras jos poveikis socialinei ir ekonominei plėtrai bus mažesnis. 13. Komisijos programos įgyvendinimo grupės personalas : atsižvelgiant į galiojančius Pareigūnų tarnybos nuostatus, reglamentuojančius ilgiausią galimą pagal sutartis dirbančių darbuotojų įdarbinimo laikotarpį, 2009 m., besibaigiant sutarčių sudarymo terminui, programos įgyvendinimo grupėje vyks didelė darbuotojų kaita. 14. Kipro turkų ir Kipro graikų bendruomenių bendradarbiavimas : bendra programos sėkmė siekiant bendro tikslo – kad Kipro susivienijimas vyktų sklandžiau, labai priklauso nuo sėkmingo dviejų salos bendruomenių bendradarbiavimo. Dėl tam tikrų politinių klausimų, nesusijusių su programa per se , tačiau susijusių su bendra salos politine padėtimi, abi bendruomenės gali būti priverstos blokuoti tam tikrų programos dalių įgyvendinimą. Todėl įgyvendinimas vyktų daug sklandžiau, jeigu, globojant JT, sparčiau vyktų susivienijimo procesas. 6. PRIEDAI 6.1. 1 priedas: Pagal pagalbos reglamentą priimtų Komisijos sprendimų sąrašas Sprendimo pavadinimas ir data | Suma mln. EUR | 1 | 2006 m. birželio 6 d. KOMISIJOS SPRENDIMAS C/2006/2336/3, nustatantis techninės pagalbos priemonę, kuria remiamas finansinės paramos priemonės įgyvendinimas, siekiant skatinti Kipro turkų bendruomenės ekonominę plėtrą | 4,00 | 2 | 2006 m. birželio 26 d. KOMISIJOS SPRENDIMAS C/2006/2335/4, nustatantis pagal Techninės pagalbos informacijos keitimosi priemonę (TAIEX) Kipro turkų bendruomenei teikiamos paramos programą | 4,50 | 3 | 2006 m. spalio 27 d. KOMISIJOS SPRENDIMAS C/2006/5000, nustatantis finansinės paramos programą Kipro turkų bendruomenės ekonominei plėtrai skatinti – I dalis | 38,10 | 4 | 2006 m. gruodžio 15 d. KOMISIJOS SPRENDIMAS C/2006/6533, nustatantis finansinės paramos programą Kipro turkų bendruomenės ekonominei plėtrai skatinti – II dalis | 197,55 | 5 | 2006 m. gruodžio 22 d. KOMISIJOS SPRENDIMAS C/2006/7035, nustatantis techninės pagalbos priemonę, kuria remiamas finansinės paramos priemonės įgyvendinimas, siekiant skatinti Kipro turkų bendruomenės ekonominę plėtrą – II dalis | 14,65 | 258,800* | * Tai bendra 2006 m. biudžeto eilutėje 22.02.11 (2007 m. biudžeto eilutė 22.020703) įrašyta suma. Biudžeto eilutėje, kurioje numatytos lėšos 2006 m. TAIEX administracinėms išlaidoms įgyvendinant TAIEX paramą Kipro turkų bendruomenei, likutis yra 200 000 EUR. 6.2. 2 priedas: Paskirstymas pagal atskirus projektus Tikslai ir projektai | Sąnaudos (EUR) | 1 tikslas: Infrastruktūros plėtra ir restruktūrizavimas (49,9 %) | 1 tarpinis tikslas – Aplinkos apsauga | 1.1 projektas – Sektoriaus programa vandens tiekimo ir sanitarinių paslaugų kokybei bei valdymui gerinti | 71 400 000 | 1.2 projektas – Parama Kipro turkų bendruomenei, skirta galimų „Natura 2000“ vietovių šiaurinėje Kipro dalyje apsaugai | 5 000 000 | 1.3 projektas – Kipro turkų bendruomenei skirta kietųjų atliekų sektoriaus programa | 21 200 000 | 1.4 projektas – Lefko kasybos vietovės atkūrimo galimybių studija | 900 000 | 2 tarpinis tikslas – Energetikos sektoriaus valdymo gerinimas | 1.5 projektas – Energetikos sektoriaus valdymo modernizavimas | 5 000 000 | 1.6 projektas – Energetikos infrastruktūros plėtra ir restruktūrizavimas – II dalis | 8 750 000 | 3 tarpinis tikslas – Eismo saugumo gerinimas | 1.7 projektas – Eismo saugumo gerinimas | 3 000 000 | 4 tarpinis tikslas – Telekomunikacijos | 1.8 projektas – Telekomunikacijų infrastruktūros plėtra ir restruktūrizavimas | 14 000 000 | Tarpinė suma | 129 250 000 | 2 tikslas: Socialinės ir ekonominės plėtros skatinimas (27,1 %) | 2.1 projektas – Kaimo plėtros sektoriaus programa | 29 700 000 | 2.2 projektas – Vietos ir miesto infrastruktūros modernizavimas | 7 000 000 | 2.3 projektas – Vietos ir miesto infrastruktūros modernizavimas – II dalis | 8 000 000 | 2.4 projektas – Žmogiškųjų išteklių plėtros sektoriaus programa | 8 000 000 | 2.5 projektas – Labai mažoms ir mažoms įmonėms skirtų paskolų programa | 9 000 000 | 2.6 projektas – Tvarios ekonominės plėtros sektoriaus programa | 6 000 000 | 2.7 projektas – Parama privačiojo sektoriaus plėtrai Kirpo turkų bendruomenėje | 2 500 000 | Tarpinė suma | 70 200 000 | 3 tikslas: Sutaikinimo bei pasitikėjimą skatinančios priemonės ir parama pilietinei visuomenei (5 %) | 3.1 projektas – Sutaikinimą bei pasitikėjimą skatinančios priemonės ir parama pilietinei visuomenei | 8 000 000 | 3.2 projektas – Paramos išminavimui programa | 4 000 000 | 3.3 projektas – Parama naujoms istorijos mokymo tendencijoms remti, siekiant Kipro sutaikinimo ir stabilumo jame | 1 000 000 | Tarpinė suma | 13 000 000 | 4 tikslas: Kipro turkų bendruomenės priartinimas prie Europos Sąjungos (3,7 %) | 4.1 projektas – Bendrijos stipendijų programa | 5 000 000 | 4.2 projektas – Jaunimo mainų ir kitokių žmonių ryšių skatinimas | 3 000 000 | 4.3 projektas – Informacija apie Europos Sąjungos politinę ir teisinę tvarką | 1 500 000 | Tarpinė suma | 9 500 000 | 5 tikslas: Kipro turkų bendruomenės rengimas priimti ir įgyvendinti Bendrijos acquis (5,2 %) | 5.1 projektas – Techninė pagalba teisės aktams į nacionalinę teisę perkelti, taip pat įgyvendinti acquis naudojantis TAIEX priemone – II dalis (A komponentas – parama pagal TAIEX); B komponentas – paramos smulkiems įrengimams priemonė)+ I dalis | 6 500 000 4 500 000 | 5.2 projektas – Gebėjimų ugdymas aplinkos sektoriuje | 2 460 000 | Tarpinė suma | 13 460 000 | 6 tikslas: Nepaskirstyta techninė pagalba ir programos rezervo priemonė (1,8 %) | 6.1 projektas – Nepaskirstyta techninė pagalba ir programos rezervas | 4 740 000 | Tarpinė suma | 4 740 000 | Iš viso | 240 150 000 | + Bendra techninė pagalba programai įgyvendinti (7,2 %) | 18 850 000 | Bendra suma | 259 000 000 | 6.3. 3 priedas: Ataskaitiniu laikotarpiu pasirašytos sutartys Sutarties numeris (CRIS) | Sutarties pavadinimas | Rangovas | Pasirašyta | Suma (EUR) | 2006/124-237 | 2005 m. TAIEX susitarimo su GTZ dėl TAIEX vietos paramos centro įsteigimo šiaurinėje Kipro dalyje papildymas | Deutsche Gesellschaft für Technische Zusammenarbeit – GTZ GMBH (Vokietija) | 2006 07 18 | 506 836 | 2006/124-397 | Programos paramos biuro įsteigimas šiaurinėje Kipro dalyje | Deutsche Gesellschaft für Technische Zusammenarbeit – GTZ GMBH (Vokietija) | 2006 07 25 | 1 324 257 | 2006/127-273 | 2005 m. TAIEX susitarimo su GTZ dėl Kipro turkų bendruomenei skirtos techninės pagalbos vykdymo papildymas | Deutsche Gesellschaft für Technische Zusammenarbeit – GTZ GMBH (Vokietija) | 2006 11 08 | 2 993 164 | 2006/129-343 | Privačiojo sektoriaus plėtros šiaurinėje Kipro dalyje programa | Jungtinių Tautų Vystymo programa – JTVP | 2006 12 26 | 2 500 000 | 2006/129-353 | Vietos ir miesto infrastruktūros modernizavimas | Jungtinių Tautų Vystymo programa – JTVP | 2006 12 26 | 7 000 000 | 2006/131-199 | Kipro turkų bendruomenei skirtas kietųjų atliekų tvarkymo planas | AGRECO | 2007 02 23 | 199 850 | IŠ VISO | 14 524 107 | ---- [1] 2004 m. liepos 7 d. COM(2004) 465 galutinis su pakeitimais, padarytais 2004 m. spalio 21 d. COM(2004) 696 galutinis. [2] OL L 65, 2006 3 7, p. 5. [3] Finansuojama pagal 2000 m. kovo 15 d. Tarybos reglamentą (EB) Nr. 555/2000 dėl veiksmų pagal Kipro Respublikos ir Maltos Respublikos pasirengimo narystei strategiją įgyvendinimo. [4] COM (2005) 710 galutinis, 2005 12 23. [5] 2002 m. birželio 25 d. Tarybos reglamentas (EB, Euratomas) Nr. 1605/2002; OL L 248, 2002 9 16, p. 1. Reglamentas su paskutiniais pakeitimais, padarytais 2006 m. gruodžio 13 d. Tarybos reglamentu (EB, Euratomas) Nr. 1995/2006, OL L 390, 2006 12 30, p. 1. [6] 2002 m. gruodžio 23 d. Komisijos reglamentas (EB, Euratomas) Nr. 2342/2002 (OL L 537, 2002 12 31, p. 1). Reglamentas su paskutiniais pakeitimais, padarytais Reglamentu (EB, Euratomas) Nr. 478/2007 (OL L 111, 2007 4 28, p. 13).